Naqraw diversi forom ta' rapporti, li jiġu mill-irkejjen tad-dinja, li jistgħu jsewdulna qalbna. Hemm min iħoss li l-valuri Nsara sejrin lura. Hemm min jagħraf li hawn liġijiet li qed jiġu fis-seħħ li huma kompletament il-kontra ta' dak li l-Knisja Kattolika ilha snin tagħallem. Fejn naraw li, għal xi wħud, it-triq tal-libertà tfisser li wieħed jista' jiċħad dak kollu li hija tgħallem. Mhux biss, imma oħrajn iridu jimitaw biss dak li jgħid u jagħmel ħaddieħor, anki jekk mhumiex neċessarjament konvinti minn dak li jkunu qed iwettqu. Dan qed narawh kull ġurnata, anke f'pajjiżna. Biss, għalkemm jista' jkun mument li fih uħud jaqtgħu qalbhom, hemm dejjem raġġ ta' dawl li l-istorja u ż-żminijiet jagħtu. Meta tara li pajjiżi varji fl-Ewropa għandhom l-abort u l-ewtanasja legalizzati, jew tisma' kif l-Irlanda Repubblikana, terġa', biddlet il-liġi, jkollok fuq x'hiex issewwed qalbek. Biss, id-dinja tgħaddi minn ħafna. Mitt sena ilu, il-materjaliżmu Sovjetiku u dak Nażi-Faxxista kien fl-aqwa tiegħu. Il-bniedem, id-dinjità sħiħa tiegħu kienu qed jintilfu biċċa biċċa. Dak li llum insejħulu "ġenn" għadda, u d-diversi liġijiet razzisti u varji li kienu daħlu għaddew u huma biss parti mill-istorja u lezzjonijiet. Ma kienx mument faċli għall-Insara. Kien mument ta' persekuzzjoni u diversi ġew proċessati u maqtula. Politiċi varji sabu ruħhom imsakkra f'ħabsijiet għal sentenzi inġusti. Sabu ruħhom ukoll f'mumenti diffiċli ħafna. Reċentement qrajt parti minn ittra ta' Alcide de Gasperi, fejn jgħid hekk: " Minn priġunier kundannat spiċċa l-Prim Ministru tal-Italja u l-fundatur tal-Unjoni Ewropea tallum. Il-kurrent kontra l-Knisja Kattolika llum ġej minn direzzjonijiet differenti minn dawk li kien hemm fis-seklu li għadda. F'parti sostanzjali, il-messaġġ tagħha mar lura minħabba żewġ fatturi: l-iskandli li rajna, kif ukoll ċertu aġir intern. Kif nafu, l-ideat fid-dinja tallum jiddependu fuq kemm kredibilità tingħata lil min ikun qiegħed jgħidhom. Proprju għalhekk li kelmet il-Papa Franġisku għandha daqshekk piż u saħħa. Imma dan ma jgħoddx għal kulħadd. F'dan, forsi, ma nirrealizzawx biżżejjed kemm huwa essenzjali li nifhmu x'qiegħed jiġri sewwasew barra mal-bniedem, iktar milli internament. Hemm dejjem partijiet, opinjonijiet li jsaħħu dejjem iktar, li anki min mhuwiex Nisrani jifhem l-importanza tar-reliġjon f'dinja fejn l-ekonomija miexja 'l quddiem. Reċentement ġew quddiemi dawn iż-żewġ opinjonijiet. It-tieni fil-kitba tal-liriku letterarju Marxista Terry Eagelton, fil-ktieb tiegħu 'After Theory'. It-tnejn narahom bħala indikaturi ċari li l-bniedem li jrid jirraġuna jifhem u jagħraf sew li ma hemmx sostitut għal dik li hija r-rabta bejn "the routine conduct of everyday life with matters of ultimate spiritual importance." Biss, dan huwa proċess li kull bniedem u kull soċjetà tgħaddi minnu fid-dixxerniment tagħha ta' dak li huwa verament tajjeb. Fil-kurrenti kollha li nistgħu, bħala Nsara naraw bħala negattivi, xorta m'għandniex nitilfu l-fiduċja fil-bniedem. Il-Knisja stess tgħallimna dan. L-istorja tad-dinja tagħtina xiehda ta' dan. Bħalma kien hemm esperjenzi iebsa u negattivi, jiġu wkoll dawk pożittivi. Nistgħu llum naraw li qegħdin f'mument ta' dlam, imma dan ma jfissirx li mhux ser jinbidel. Għax, kif għandna nagħrfu, id-dinja tinbidel għas-sewwa hija wkoll.
Id-dinja tinbidel għas-sewwa wkoll